La Fundació Sorigué reuneix art i ciència en la nova edició del festival Intangible de Lleida

* La Fundació Sorigué torna a participar en una nova edició del festival mitjançant activitats encaminades a promoure la reflexió a través de l’art contemporani envers la ciutadania i el públic educatiu.
* L’entitat participa i organitza algunes de les conferències que promou el festival amb diferents artistes per tractar la relació de l’art amb la ciència o les noves tecnologies.
* A més, cedeix l’obra de la seva col·lecció “s/t” de Chema Madoz i col·labora en la producció de la instal·lació “Algoritme despullat” d'Anna Carreras.
* La col·laboració respon a la voluntat de la Fundació de generar aliances i establir sinergies amb iniciatives i entitats culturals locals.

Lleida, 20 de octubre – La Fundació Sorigué col·labora en la segona edició d’INTANGIBLE. Festival d’Art\_Tecnologia, un esdeveniment cultural i audiovisual organitzat per l’Ajuntament de Lleida del 5 al 29 d’octubre amb l’objectiu de transformar la ciutat en un laboratori creatiu.

El festival, que d’enguany ret homenatge al científic lleidatà Joan Oró en commemoració del centenari del seu naixement dins de l’Any Oró, ha dividit la seva programació en dues parts: l’Intangible Lab i l’Intangible Fest.

L’objectiu d’aquesta edició és obrir nous plantejaments artístics fonamentats en la tecnologia més actual, com ara la intel·ligència artificial, l’art generatiu, l’algorisme creatiu, interacció o el live coding. D’una banda, des del vessant pràctic i educatiu, acostant aquests ensenyaments a un públic educatiu mitjançant tallers, xerrades i activitats formatives. D’altra banda, apropant-los a la ciutadania, fent més entenedors aquests conceptes a través de conferències, performances, concerts i altres activitats.

Reflexió a través de l’art

La Fundació Sorigué ha materialitzat la seva col·laboració a través de diverses accions dins de la programació del festival, per tal de promoure la seva voluntat de generar aliances i establir sinergies amb iniciatives i entitats culturals locals d’àmbit públic i privat. A més, la seva participació referma el seu propòsit de promoure la reflexió i, en especial, el de la seva Àrea Educativa, d’educar a través de l’art contemporani.

En aquest sentit, dins de les activitats programades per a l’Intangible Fest, l’entitat organitza el 24 i 25 d’octubre una acció dirigida a l’alumnat de l’EAM – Escola d’Art Municipal Leandre Cristòfol de Lleida, que durà per títol “Re-animaciones”. El primer dia, visitaran, de la mà del propi artista, “La vida en emergència. Juan Zamora”, mostra que presenta actualment la fundació al seu espai expositiu de Lleida i, al dia següent, l’alumnat realitzarà un taller que també comptarà amb la participació de Juan Zamora. A través d’aquesta activitat, es treballaran temes molt presents a la mostra, com ara, la interacció de l'ésser humà amb els ecosistemes naturals i l'actual crisi mediambiental.

El 25 d’octubre, la Fundació Sorigué també organitza un diàleg a la seva biblioteca entre Juan Zamora i una científica i investigadora de l’IRTA per parlar sobre Art i Ciència. A més, en aquest mateix espai, el 27 d’octubre, l’entitat acull la conferència “Eines i processos creatius” amb les artistes participants del festival Anna Carreras i Alba G. Corral, moderada per Mònica Rikic, artista electrònica i programadora creativa.

Préstec de l’obra “s/t” de Chema Madoz

Durant l’Intangible Lab, del 5 al 29 d’octubre, la Fundació Sorigué ha cedit l’obra de la seva col·lecció “s/t”, del fotògraf Chema Madoz, per a l’exposició que té lloc a l’Espai Sala d'Exposicions de l'Ajuntament de Lleida, junt amb les instal·lacions artístiques i mostres d’art Digital d’Alba G. Corral i Laura Ginès.

La peça de Madoz ens endinsa en el món de la fotografia en blanc i negre, en la qual, vinculada als objectes, trasllada temes relacionats amb l’ésser humà com són l’humor, la paradoxa, la ironia o el pas del temps. Imatges que conviden a qüestionar les funcions originals dels objectes que introdueix i a replantejar-nos la seva naturalesa.

D’altra banda, l’entitat ha col·laborat en la producció de la instal·lació “Algoritme despullat” de l’artista Anna Carreras. Aquesta proposta ens convida a fer un experiment per comprovar si la lluna i els seus cicles poden influenciar el resultat i l’execució determinista d’una màquina. Els dibuixos generats ens interroguen sobre com la naturalesa i l'entorn poden afectar la tecnologia.

Dins activitats paral·leles i altres espais expositius, s’inclou en la programació del festival la mostra “Joan Oró. A la cerca de l’origen de la vida”, amb la qual dona suport la Fundació Sorigué com a entitat col·laboradora de l’Any Oró. L’exposició presenta per primera vegada al públic documentació relativa a la vida del bioquímic, tant professional com personal, i es pot visitar fins al 5 de novembre a l’Institut d’Estudis Ilerdencs.

Sobre l’Intangible

La nova edició vol mostrar les darreres tendències en l’àmbit de la creació artística vinculada a les noves tecnologies, amb la presència d’artistes destacats en cadascuna d’aquestes disciplines, i que alhora portarà a terme diverses accions pedagògiques relacionades amb aquest àmbit amb alumnes de centres públics i privats de la ciutat, establint d’aquesta manera una aliança estratègica que impliqui el teixit cultural de Lleida en els objectius del festival.

El fil conductor que s’ha triat enguany per al festival és la figura del bioquímic lleidatà Joan Oró, amb motiu de la commemoració del centenari del seu naixement. Així, diverses activitats de l’INTANGIBLE giraran al voltant de la seva figura com per exemple el documental, produït per la Fundació la Caixa, “Joan Oró La fórmula de la vida”, al CaixaForum.

El festival, dirigit per Antoni Pinent, curador d’art contemporani i artista multidisciplinari, és organitzat per l’Ajuntament de Lleida i, a més de comptar amb el suport de la Fundació Sorigué, també hi col·labora Fundació La Caixa, la Fundació Joan Oró, la Universitat de Lleida, l’Institut d’Estudis Ilerdencs amb la Diputació de Lleida i el Departament de Cultura de la Generalitat de Catalunya.

Col·laboració anterior

La col·laboració de la Fundació Sorigué en la passada edició va consistir en la producció d’una de les accions del festival: “Intangible (after)” de l’artista i curador Miguel López-Remiro.

Durant uns dies, l’artista va traslladar el seu taller a la biblioteca de la Fundació Sorigué amb el propòsit de crear la sèrie de vint pintures “Luzeketako”.Tot el procés de creació va ser presenciat per set grups educatius, entre els quals hi havia estudiants d’Educació Secundària, Batxillerat i de la Facultat de Lletres de la Universitat de Lleida, entre d’altres.

Així, un total de 120 persones van participar en el primer acte de l’acció. A més, van tenir l’oportunitat de conversar amb López-Remiro sobre el concepte d’obra d’art i el consens social que existeix entorn la disciplina artística. Les pintures resultants de l’acció es van exposar al Museu Morera de Lleida durant unes setmanes.

Departament de Comunicació Fundació Sorigué

comunicacion@sorigue.com

Sol Ortega +34 671 724 960

Marina Corral + 34 627 361 381

[www.fundacionsorigue.com](http://www.fundacionsorigue.com)